
Narva linnapiirkonna jätkusuutliku arengu tegevuskava heakskiitmine
1.  Asjaolud ja menetluse käik
Narva linnavolikogu 26.03.2015 määrusega nr 8 ning Narva-Jõesuu linnavolikogu 29.04.2015 määrusega nr 51 sai kinnitatud Narva linnapiirkonna jätkusuutliku arengu strateegia 2014 – 2025. Nimetatud strateegia olemasolu on tingimuseks rahaliste vahendite taotlemiseks meetmest „Ida-Viru linnapiirkondade jätkusuutlik areng“, mis kuulub Eesti Ühtekuuluvuspoliitika fondide rakenduskava 2014-2020 prioriteetse suuna „Jätkusuutlik linnapiirkondade areng“ alla. Linnapiirkonna tegevuskava on kõigi linnapiirkonna strateegia heaks kiitnud kohaliku omavalitsuse üksuste koostöös välja valitud nimekiri projektidest, mille osas on taotlejal võimalik esitada toetuse saamiseks taotlus. 

Siseministri 3.03.2015 määruse nr 7 „Toetuse andmise tingimused meetmes „Ida-Virumaa linnapiirkondade jätkusuutlik areng““ (edaspidi Siseministri määrus) § 11 lõigete 1 ja 3 alusel koostatakse linnapiirkonna tegevuskava eelnõu vastavalt rakendusasutuse juhi käskkirjaga kehtestatud tegevuskava koostamise juhendile linnapiirkonna ekspertgrupi poolt, mille moodustab ja selle töö tehnilise teenindamise tagab keskuslinn. Vastavalt Siseministri määruse § 2 punktile 5 on Narva linnapiirkonna keskuslinn Narva linn. 

Narva linnapiirkonna jätkusuutliku arengu tegevuskava koostamiseks oli Narva linnavalitsuse 22.07.2015 korraldusega nr 698-k moodustatud Narva linnapiirkonna ekspertgrupp ning kinnitatud ekspertgrupi töökoosolekute ettevalmistamise ja kokku kutsumise kord.

Narva linnapiirkonna jätkusuutliku arengu tegevuskava koostamiseks moodustatud ekspertgrupp on läbiviinud meetmesse „Ida-Virumaa linnapiirkondade jätkusuutlik areng“ esitatud ning vastavuskontrolli läbinud projektiettepanekute hindamise 02.09.2015 ekspertgrupi töökoosolekul. Hindamistulemuste pingerea alusel koostatud Narva linnapiirkonna jätkusuutliku arengu tegevuskava eelnõu oli esitatud rakendusasutusele (Rahandusministeerium) Narva linnavalitsuse 08.09.2015 kirjaga nr 1.25/3342.

Rahandusministeerium kooskõlastas Narva linnapiirkonna jätkusuutliku arengu tegevuskava eelnõu 25.02.2016 kirjaga nr 9.2-13.8-2/11793-7. Enne tegevuskava kinnitamist andis keskuslinn projektiettepanekute esitajatele kuni 11.03.2016 võimaluse üle vaadata ja vajadusel ajakohastada tegevuskavas eeldatavad projekti taotluste esitamise ja projekti lõpetamise tähtajad. 

Siseministri 03.03.2015 määruse nr 7 „Toetuse andmise tingimused meetmed „Ida-Virumaa linnapiirkondade jätkusuutlik areng““ § 12 lõike 5 kohaselt tuleb rakendusasutusega kooskõlastatud linnapiirkonna tegevuskava eelnõu esitada heakskiitmiseks kõigile linnapiirkonna kohaliku omavalitsuse üksuste volikogudele, kes võivad eelnõu heakskiitmise delegeerida valla- või linnavalitsusele. Linnapiirkonna tegevuskava loetakse heaks kiidetuks, kui vähemalt keskuslinn ning pool linnapiirkonna kohaliku omavalitsuse üksustest on selle heaks kiitnud. Linnapiirkonna kohaliku omavalitsuse üksus, kes linnapiirkonna tegevuskava heaks ei kiitnud, ei saa meetmest toetust taotleda. 

Käesoleva otsusega kiidetakse Narva linnavolikogu poolt heaks Narva linnapiirkonna jätkusuutliku arengu tegevuskava vastavalt esitatud tegevuskava eelnõule. Linnapiirkonna tegevuskava koosneb põhinimekirjast ja reservnimekirjast. Tegevuskava põhinimekirjas on projektid, mille osas võib taotleja esitada toetuse saamiseks taotluse hiljemalt tegevuskavas sätestatud tähtpäeval. Reservnimekirjas on projektid, millele on õigus taotleda toetust Siseministri määruse § 23 lõikes 1 sätestatud juhtudel.
2. Õiguslikud alused

Kohaliku omavalitsuse korralduse seaduse § 37 lõike 3 punkti 3 alusel võib linn koostada täiendava arengukava mitme valla ja linna või nende territooriumi kohta kokkuleppe alusel. 

Vastavalt  Siseministri 03.03.2015 määruse nr 7 „Toetuse andmise tingimused meetmed „Ida-Virumaa linnapiirkondade jätkusuutlik areng““ § 12 lõikele 5, peab tegevuskava heaks kiitma kohaliku omavalitsuse volikogu.

3. Otsus
3.1 Kiita heaks „Narva linnapiirkonna jätkusuutliku arengu tegevuskava” vastavalt lisale.
4. Rakendussätted

4.1 Otsust on võimalik vaidlustada 30 päeva jooksul teatavakstegemisest, esitades vaide Narva Linnavolikogule haldusmenetluse seaduses sätestatud korras või kaebuse halduskohtule halduskohtumenetluse seadustikus sätestatud korras.
4.2 Otsus jõustub teatavakstegemisest.

